Aage Frandsen (SF), 2002-10-03:
Jeg vil godt knytte nogle få bemærkninger til statsministerens ord om folkeskolen og specielt vedrørende de forhandlinger, der foregår om folkeskolen, og det gør jeg af to grunde.
Den ene er, at vi tilfældigvis i morgen formiddag ved 9-tiden skal diskutere folkeskolen ovre hos undervisningsministeren.
Det, jeg i den forbindelse godt vil bede statsministeren om, er at bidrage til, at man ikke forringer mulighederne for at lave det, som statsministeren siger også ligger statsministeren på sinde, nemlig en bred aftale om folkeskolen.
Derfor vil jeg godt sige til statsministeren, at ét er, at man siger, man gerne vil have brede aftaler, og det har jeg forstået at statsministeren gerne vil have.
Men så skal man også være opmærksom på: Hvad er det, der kan bidrage til brede aftaler, og hvad kan eventuelt ikke bidrage til brede aftaler? Vi har været meget optaget af, at folkeskoleloven bygger på brede aftaler.
Det har vi været enige med Venstre i, jeg vil nok sige indtil den 10. april 2002.
Vi var fælles om aftalen helt tilbage i 1975 og også om den i 1993, men i april valgte regeringen - og jeg tror ikke, at statsministeren er uden indflydelse derpå - at bryde aftalen om folkeskolen, som også undervisningsministeren har udtrykt det.
Det fremmer ikke det brede samarbejde om folkeskolen.
Det andet, jeg godt vil nævne i den forbindelse, er, at man fra regeringens side har valgt at indgå en meget detaljeret aftale om folkeskolen i kommuneaftalerne.
Det er den mest detaljerede aftale om indhold af noget, vi nogen sinde har set i forbindelse med en kommuneaftale, og det gør det heller ikke lettere. Det tredje, jeg vil nævne i den forbindelse, er, at nogle af de ting, som statsministeren har sagt, både i forbindelse med statsministerens tale i tirsdags og også i dag, også gør det lidt mere besværligt, for at sige det på den måde, for undervisningsministeren at lave en bred aftale. Men som også fru Marianne Jelved sagde, skal det ikke forhindre os - og »os« betyder os, der forhandler om folkeskolen - i at lave en bred aftale om folkeskolen, at statsministeren på, synes jeg, forskellig vis ikke har bidraget til det.
Vi er nemlig så optaget af folkeskolen, og vi er så optaget af brede aftaler om folkeskolen, at vi ikke lader os forhindre af sådan noget.
Jeg synes altså, statsministeren er nødt til at få at vide, at det indimellem kan være befordrende at lade være med at sige for meget.
Det kan også være befordrende at sige noget, men jeg synes, at statsministeren i denne forbindelse ikke har bidraget til undervisningsministerens muligheder for at gøre det let at lave en aftale.
Men vi bidrager gerne, og jeg er også sikker på, at undervisningsministeren gør det. Om det med brede aftaler kan man sige: Jamen altså, de behøver vel ikke omfatte SF?
Jo, det tror jeg det gør, for specielt da statsministeren begyndte at tale om de faste læseplaner og sådan noget, var jeg helt klar over, at så er vi altså nogle, der er nødt til at være med for at sikre de brede aftaler, for netop det frihedssyn, som vi og andre partier og også statsministerens parti engang repræsenterede, skal altså med i en sådan bred aftale. I morgen klokken 9.00 møder vi altså op ovre i Undervisningsministeriet hos ministeren med henblik på at forhandle videre, og vi lader os ikke genere af alt det, som er foregået, og som også statsministeren desværre har bidraget til, for vi ønsker en bred aftale om folkeskolen.
Vi ønsker også, at folkeskolen skal være fri for, at politikere hele tiden skal blande sig og genere lærerne, forældrene og børnene ved hele tiden at sige: Nu skal tingene laves om.
Statsministeren kan være tryg ved, at undervisningsministeren får mulighed for at lave en bred aftale - nok ikke i morgen, det tager lidt længere tid - og jeg synes ikke, statsministeren behøver at interessere sig så meget for det, som statsministeren har gjort de sidste par dage.